CELEX: 32019R2237
Language: el
Date: 2019-10-01 00:00:00
Title: Κατ’ εξουσιοδότηση κανονισμός (ΕΕ) 2019/2237 της Επιτροπής της 1ης Οκτωβρίου 2019 για τον προσδιορισμό των λεπτομερειών της υποχρέωσης εκφόρτωσης για ορισμένους τύπους βενθοπελαγικής αλιείας στα Νοτιοδυτικά Ύδατα για την περίοδο 2020-2021

30.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 336/26
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/2237 ΤΗΣ ΕΠΙΤΡΟΠΗΣ
         της 1ης Οκτωβρίου 2019
         για τον προσδιορισμό των λεπτομερειών της υποχρέωσης εκφόρτωσης για ορισμένους τύπους βενθοπελαγικής αλιείας στα Νοτιοδυτικά Ύδατα για την περίοδο 2020-2021
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6 και το άρθρο 18 παράγραφοι 1 και 3,
         Έχοντας υπόψη τον κανονισμό (ΕΕ) 2019/472 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για τη θέσπιση πολυετούς σχεδίου για τα αποθέματα που αλιεύονται στα Δυτικά Ύδατα και στα παρακείμενα ύδατα, και τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση των κανονισμών (ΕΕ) 2016/1139 και (ΕΕ) 2018/973, και την κατάργηση των κανονισμών (ΕΚ) αριθ. 811/2004, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007 και (ΕΚ) αριθ. 1300/2008 του Συμβουλίου (2) και ιδίως το άρθρο 13,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 αποσκοπεί στη σταδιακή εξάλειψη των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
                  
               
                     (2)
                  
                  
                     Το άρθρο 9 του κανονισμού (ΕΕ) αριθ. 1380/2013 προβλέπει την έγκριση πολυετών σχεδίων τα οποία περιλαμβάνουν μέτρα διατήρησης για τους τύπους αλιείας που εκμεταλλεύονται ορισμένα αποθέματα σε μια συγκεκριμένη γεωγραφική περιοχή.
                  
               
                     (3)
                  
                  
                     Στα εν λόγω πολυετή σχέδια προσδιορίζονται οι λεπτομέρειες εφαρμογής της υποχρέωσης εκφόρτωσης και η Επιτροπή είναι δυνατόν να εξουσιοδοτηθεί προκειμένου να προσδιορίσει περαιτέρω τις εν λόγω λεπτομέρειες βάσει κοινών συστάσεων που εκπονούνται από τα κράτη μέλη.
                  
               
                     (4)
                  
                  
                     Στις 19 Μαρτίου 2019 το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΕ) 2019/472 για τη θέσπιση πολυετούς σχεδίου για τα αποθέματα που αλιεύονται στα Δυτικά Ύδατα και τις αλιευτικές δραστηριότητες εκμετάλλευσης των εν λόγω αποθεμάτων. Με το άρθρο 13 του εν λόγω κανονισμού ανατίθεται στην Επιτροπή η εξουσία να εκδίδει κατ’ εξουσιοδότηση πράξεις για τη συμπλήρωση του εν λόγω κανονισμού διευκρινίζοντας τις λεπτομέρειες της υποχρέωσης εκφόρτωσης για όλα τα αποθέματα των Δυτικών Υδάτων στα οποία εφαρμόζεται η υποχρέωση εκφόρτωσης σύμφωνα με το άρθρο 15 παράγραφος 1 του κανονισμού (ΕΕ) αριθ. 1380/2013, όπως προβλέπεται στο άρθρο 15 παράγραφος 5 στοιχεία α) έως ε) του κανονισμού (ΕΕ) αριθ. 1380/2013, βάσει κοινών συστάσεων που εκπονούνται από τα κράτη μέλη.
                  
               
                     (5)
                  
                  
                     Το Βέλγιο, η Ισπανία, η Γαλλία, οι Κάτω Χώρες και η Πορτογαλία έχουν άμεσο συμφέρον στη διαχείριση της αλιείας στα Νοτιοδυτικά Ύδατα. Με τον κατ’ εξουσιοδότηση κανονισμό (ΕΕ) 2016/2374 (3) η Επιτροπή θέσπισε σχέδιο απορρίψεων για ορισμένους τύπους βενθοπελαγικής αλιείας στα Νοτιοδυτικά Ύδατα. Ο εν λόγω κανονισμός καταργήθηκε και αντικαταστάθηκε από τον κατ’ εξουσιοδότηση κανονισμό (ΕΕ) 2018/2033 της Επιτροπής (4), κατόπιν κοινής σύστασης που υπέβαλαν το Βέλγιο, η Ισπανία, η Γαλλία, οι Κάτω Χώρες και η Πορτογαλία το 2018.
                  
               
                     (6)
                  
                  
                     Στις 31 Μαΐου 2019 το Βέλγιο, η Ισπανία, η Γαλλία, οι Κάτω Χώρες και η Πορτογαλία υπέβαλαν νέα κοινή σύσταση στην Επιτροπή κατόπιν διαβούλευσης με το Γνωμοδοτικό Συμβούλιο Νοτιοδυτικών Υδάτων και το Γνωμοδοτικό Συμβούλιο Πελαγικών Ειδών. Η κοινή σύσταση τροποποιήθηκε στις 9 Αυγούστου 2019. Υποβλήθηκαν επιστημονικές γνωμοδοτήσεις από τα αρμόδια επιστημονικά όργανα, οι οποίες εξετάστηκαν από την επιστημονική, τεχνική και οικονομική επιτροπή αλιείας (ΕΤΟΕΑ) (5). Τα σχετικά μέτρα υποβλήθηκαν από την Επιτροπή για γραπτή διαβούλευση με την ομάδα εμπειρογνωμόνων, στην οποία συμμετείχαν 28 κράτη μέλη και το Ευρωπαϊκό Κοινοβούλιο ως παρατηρητής.
                  
               
                     (7)
                  
                  
                     Ο κατ’ εξουσιοδότηση κανονισμός (ΕΕ) 2018/2033 περιελάμβανε εξαίρεση από την υποχρέωση εκφόρτωσης για την καραβίδα που αλιεύεται με τράτες βυθού στις υποπεριοχές 8 και 9 του Διεθνούς Συμβουλίου για την Εξερεύνηση των Θαλασσών (ICES) και για το πελαγίσιο λυθρίνι που αλιεύεται με το αλιευτικό εργαλείο αλιείας μικρής κλίμακας «voracera» στη διαίρεση ICES 9a, καθώς σύμφωνα με τα υπάρχοντα επιστημονικά στοιχεία τα ποσοστά επιβίωσης είναι πιθανώς υψηλά, λαμβανομένων υπόψη των χαρακτηριστικών των εργαλείων με τα οποία αλιεύεται αυτό το είδος, των αλιευτικών πρακτικών και του οικοσυστήματος. Στην αξιολόγησή της (6) η ΕΤΟΕΑ κατέληξε στο συμπέρασμα ότι τα πλέον πρόσφατα πειράματα και οι μελέτες που ολοκληρώθηκαν την περίοδο 2016-2018 καταδεικνύουν ποσοστά επιβίωσης της καραβίδας στο εύρος του ποσοστού επιβίωσης που παρατηρήθηκε στις προηγούμενες αξιολογήσεις. Τα κράτη μέλη υπέβαλαν στην ΕΤΟΕΑ στοιχεία που αποδεικνύουν τα ποσοστά επιβίωσης του πελαγίσιου λυθρινιού που απορρίπτεται και η ΕΤΟΕΑ κατέληξε στο συμπέρασμα (7) ότι η εξαίρεση είναι δεόντως αιτιολογημένη. Συνεπώς, δεδομένου ότι οι συνθήκες δεν έχουν αλλάξει, οι εν λόγω εξαιρέσεις που συνδέονται με τα ποσοστά επιβίωσης θα πρέπει να διατηρηθούν στο σχέδιο απορρίψεων βενθοπελαγικών ειδών στα Νοτιοδυτικά Ύδατα για την περίοδο 2020-2021.
                  
               
                     (8)
                  
                  
                     Με τον κατ’ εξουσιοδότηση κανονισμό (ΕΕ) 2018/2033 χορηγήθηκε εξαίρεση, η οποία συνδέεται με τα ποσοστά επιβίωσης, για τα σελάχια που αλιεύονται στις υποπεριοχές ICES 8 και 9 με κάθε είδους εργαλείο, εν αναμονή της υποβολής λεπτομερών επιστημονικών στοιχείων σχετικά με τα ποσοστά επιβίωσης για όλα τα τμήματα του στόλου και τους συνδυασμούς εργαλείων, περιοχών και ειδών. Η ΕΤΟΕΑ θεωρεί ότι οι πληροφορίες τις οποίες έχουν συλλέξει τα κράτη μέλη σχετικά με τη ζωτικότητα παρέχουν ορισμένες ενδείξεις όσον αφορά τα ποσοστά επιβίωσης (8), ωστόσο απαιτούνται περαιτέρω λεπτομερή στοιχεία. Για τη συλλογή των σχετικών στοιχείων, πρέπει να συνεχιστεί η αλιεία. Ως εκ τούτου, μπορεί να χορηγηθεί εξαίρεση, όμως τα κράτη μέλη θα πρέπει να υποχρεούνται να υποβάλουν συναφή στοιχεία τα οποία να δίνουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα κράτη μέλη που έχουν άμεσο διαχειριστικό συμφέρον θα πρέπει να υποβάλλουν έως την 1η Μαΐου κάθε έτους τα ακόλουθα: α) χάρτη πορείας που έχει καταρτιστεί με στόχο την αύξηση του ποσοστού επιβίωσης και την κάλυψη των κενών στα δεδομένα που εντοπίζονται από την ΕΤΟΕΑ, ο οποίος θα αξιολογείται ετησίως από την ΕΤΟΕΑ, β) ετήσιες εκθέσεις σχετικά με την πρόοδο των προγραμμάτων για την αύξηση των ποσοστών επιβίωσης και τυχόν τροποποιήσεις ή προσαρμογές που έγιναν σε αυτά.
                  
               
                     (9)
                  
                  
                     Κατά την εξέταση των ποσοστών επιβίωσης των σελαχιών, διαπιστώθηκε ότι το σελάχι-κούκος (Leucoraja naevus) έχει σημαντικά χαμηλότερο ποσοστό επιβίωσης σε σύγκριση με άλλα είδη. Επιπλέον, οι επιστημονικές γνώσεις όσον αφορά το μοντέλο επιβίωσης του συγκεκριμένου είδους φαίνεται ότι είναι λιγότερο εμπεριστατωμένες. Τα κράτη μέλη έχουν παράσχει στοιχεία σχετικά με τη ζωτικότητα και τα άμεσα ποσοστά επιβίωσης του σελαχιού-κούκου που απορρίπτεται. Η ΕΤΟΕΑ εξέτασε τα εν λόγω στοιχεία και κατέληξε στο συμπέρασμα (9) ότι καταδεικνύουν μεν μεταβλητή ζωτικότητα για το σελάχι-κούκο, δεν είναι όμως αντιπροσωπευτικά για την εμπορική αλιεία και δεν αποκλείεται το ποσοστό επιβίωσης του σελαχιού-κούκου να είναι σχεδόν μηδενικό. Ως εκ τούτου, η εν λόγω εξαίρεση θα πρέπει να χορηγηθεί μόνο για 2 έτη για το σελάχι-κούκο που αλιεύεται με μανωμένα δίχτυα στις υποπεριοχές ICES 8 και 9 και για 1 έτος για το σελάχι-κούκο που αλιεύεται με τράτες στην υποπεριοχή ICES 8. Θα πρέπει να ληφθούν επειγόντως μέτρα βελτίωσης των ποσοστών επιβίωσης και να υποβληθούν μαζί με τα αποτελέσματα των μελετών που βρίσκονται σε εξέλιξη στην ΕΤΟΕΑ για αξιολόγηση το συντομότερο δυνατόν και το αργότερο έως την 1η Μαΐου 2020 για το σελάχι-κούκο που αλιεύεται με τράτες στην υποπεριοχή ICES 8 και το αργότερο έως την 1η Μαΐου κάθε έτους για το σελάχι-κούκο που αλιεύεται με μανωμένα δίχτυα στις υποπεριοχές ICES 8 και 9.
                  
               
                     (10)
                  
                  
                     Ο κατ’ εξουσιοδότηση κανονισμός (ΕΕ) 2018/2033 περιελάμβανε εξαιρέσεις de minimis από την υποχρέωση εκφόρτωσης δυνάμει του άρθρου 15 παράγραφος 5 στοιχείο γ) του κανονισμού (ΕΕ) αριθ. 1380/2013 για τη γλώσσα που αλιεύεται με δοκότρατες και τράτες βυθού στις διαιρέσεις ICES 8a και 8b, και για τη γλώσσα που αλιεύεται με μανωμένα δίχτυα και απλάδια στις διαιρέσεις ICES 8a και 8b. Η ΕΤΟΕΑ εξέτασε τα στοιχεία που υπέβαλαν τα κράτη μέλη για τις εν λόγω εξαιρέσεις (10) και κατέληξε στο συμπέρασμα ότι η κοινή σύσταση περιελάμβανε αιτιολογημένα επιχειρήματα που καταδεικνύουν τις δυσχέρειες όσον αφορά τη βελτίωση της επιλεκτικότητας, καθώς και το δυσανάλογο κόστος διαχείρισης των ανεπιθύμητων αλιευμάτων. Συνεπώς, δεδομένου ότι οι συνθήκες δεν έχουν αλλάξει, οι εξαιρέσεις de minimis θα πρέπει να διατηρηθούν στο σχέδιο απορρίψεων βενθοπελαγικών ειδών στα Νοτιοδυτικά Ύδατα για την περίοδο 2020-2021.
                  
               
                     (11)
                  
                  
                     Ο κατ’ εξουσιοδότηση κανονισμός (ΕΕ) 2018/2033 περιελάμβανε προσωρινά εξαίρεση de minimis από την υποχρέωση εκφόρτωσης δυνάμει του άρθρου 15 παράγραφος 5 στοιχείο γ) του κανονισμού (ΕΕ) αριθ. 1380/2013 για τον μπακαλιάρο μερλούκιο που αλιεύεται με τράτες και γρίπους στις υποπεριοχές ICES 8 και 9. Η ΕΤΟΕΑ εξέτασε τα στοιχεία σχετικά με τη συγκεκριμένη εξαίρεση τα οποία υποβλήθηκαν από τα κράτη μέλη στη νέα κοινή σύσταση και αποφάνθηκε (11) ότι κατά τις δοκιμές επιλεκτικότητας δεν εντοπίστηκε η διαθεσιμότητα επιλεκτικότερων εργαλείων στο συγκεκριμένο στάδιο. Η ΕΤΟΕΑ επισήμανε ότι, με βάση τις διαθέσιμες πληροφορίες, προκύπτει σημαντική αύξηση του κόστους διαχείρισης των ανεπιθύμητων αλιευμάτων. Τα κράτη μέλη διενεργούν επί του παρόντος συμπληρωματική μελέτη σχετικά με το δυσανάλογο κόστος, μεταξύ άλλων για τα αλιεύματα μπακαλιάρου μερλούκιου. Για τη συλλογή των σχετικών στοιχείων, πρέπει να συνεχιστεί η αλιεία. Ως εκ τούτου, μπορεί να χορηγηθεί εξαίρεση, όμως τα κράτη μέλη θα πρέπει να υποχρεούνται να υποβάλουν συναφή στοιχεία τα οποία να δίνουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβαίνουν σε επιπλέον δοκιμές και να παρέχουν πληροφορίες το συντομότερο δυνατόν και το αργότερο έως την 1η Μαΐου κάθε έτους προς αξιολόγηση από την ΕΤΟΕΑ.
                  
               
                     (12)
                  
                  
                     Η νέα κοινή σύσταση προτείνει παράταση της εξαίρεσης, η οποία συνδέεται με τα ποσοστά επιβίωσης, όσον αφορά το πελαγίσιο λυθρίνι που αλιεύεται με αγκίστρια και πετονιές στην υποπεριοχή ICES 8 και στη διαίρεση ICES 9a, επιπλέον της υφιστάμενης εξαίρεσης για το εν λόγω είδος στην υποπεριοχή ICES 10. Τα κράτη μέλη παρείχαν επιστημονικά στοιχεία που αποδεικνύουν τα υψηλά ποσοστά επιβίωσης του πελαγίσιου λυθρινιού στην υποπεριοχή ICES 8 και στη διαίρεση ICES 9a στον συγκεκριμένο τύπο αλιείας. Τα συμπληρωματικά στοιχεία σχετικά με τα ποσοστά επιβίωσης στην υποπεριοχή ICES 8 και στη διαίρεση ICES 9α υποβλήθηκαν στην ΕΤΟΕΑ, η οποία κατέληξε στο συμπέρασμα (12) ότι υπάρχουν περιορισμοί στη χρησιμοποιούμενη μέθοδο, ιδίως όσον αφορά τη σύντομη περίοδο παρακολούθησης, οι οποίοι ενδέχεται να οδηγήσουν σε υπερεκτίμηση των ποσοστών επιβίωσης. Απαιτούνται περαιτέρω μελέτες προκειμένου να εξαχθούν εμπεριστατωμένες εκτιμήσεις όσον αφορά την επιβίωση. Ως εκ τούτου, μπορεί να χορηγηθεί εξαίρεση, όμως τα κράτη μέλη θα πρέπει να υποχρεούνται να υποβάλουν συναφή στοιχεία τα οποία να δίνουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα κράτη μέλη που έχουν άμεσο διαχειριστικό συμφέρον θα πρέπει να υποβάλλουν έως την 1η Μαΐου κάθε έτους τα ακόλουθα: α) ετήσιες εκθέσεις σχετικά με την πρόοδο των προγραμμάτων για την αύξηση των ποσοστών επιβίωσης και τυχόν τροποποιήσεις ή προσαρμογές που έγιναν σε αυτά, προς αξιολόγηση σε ετήσια βάση από την ΕΤΟΕΑ.
                  
               
                     (13)
                  
                  
                     Ο κατ’ εξουσιοδότηση κανονισμός (ΕΕ) 2018/2033 περιλάμβανε εξαίρεση de minimis για τη μπερυτσίδα που αλιεύεται με αγκίστρια και πετονιές στην υποπεριοχή ICES 10. Η ΕΤΟΕΑ εξέτασε τα στοιχεία που υπέβαλαν τα κράτη μέλη και κατέληξε στο συμπέρασμα (13) ότι οι πληροφορίες που υποβλήθηκαν περιελάμβαναν αιτιολογημένα επιχειρήματα τα οποία καταδεικνύουν τη δυσκολία περαιτέρω βελτίωσης της επιλεκτικότητας ή το δυσανάλογο κόστος διαχείρισης των ανεπιθύμητων αλιευμάτων. Δεδομένου ότι οι συνθήκες δεν έχουν αλλάξει, είναι σκόπιμο να περιληφθούν οι ως άνω εξαιρέσεις de minimis στο νέο σχέδιο απορρίψεων για την περίοδο 2020-2021.
                  
               
                     (14)
                  
                  
                     Η νέα κοινή σύσταση περιλαμβάνει εξαιρέσεις de minimis για τα ακόλουθα είδη:
                     
                                 —
                              
                              
                                 σαυρίδι που αλιεύεται με τράτες και γρίπους στις υποπεριοχές ICES 8 και 9,
                              
                           
                                 —
                              
                              
                                 σαυρίδι που αλιεύεται με απλάδια στις υποπεριοχές ICES 8 και 9 και στις ζώνες 34.1.1, 34.1.2 και 34.2.0 της Επιτροπής Αλιείας του Κεντροανατολικού Ατλαντικού (CECAF),
                              
                           
                                 —
                              
                              
                                 σκουμπρί που αλιεύεται με τράτες και γρίπους στις υποπεριοχές ICES 8 και 9,
                              
                           
                                 —
                              
                              
                                 σκουμπρί που αλιεύεται με απλάδια στις υποπεριοχές ICES 8 και 9 και στις ζώνες CECAF 34.1.1, 34.1.2 και 34.2.0,
                              
                           
                                 —
                              
                              
                                 ζαγκέτα που αλιεύεται με τράτες και γρίπους στις υποπεριοχές ICES 8 και 9,
                              
                           
                                 —
                              
                              
                                 ζαγκέτα που αλιεύεται με απλάδια στις υποπεριοχές ICES 8 και 9,
                              
                           
                                 —
                              
                              
                                 ευρωπαϊκή χωματίδα που αλιεύεται με τράτες και γρίπους στις υποπεριοχές ICES 8 και 9,
                              
                           
                                 —
                              
                              
                                 ευρωπαϊκή χωματίδα που αλιεύεται με απλάδια στις υποπεριοχές ICES 8 και 9,
                              
                           
                                 —
                              
                              
                                 πεσκαντρίτσα που αλιεύεται με τράτες και γρίπους στις υποπεριοχές ICES 8 και 9,
                              
                           
                                 —
                              
                              
                                 πεσκαντρίτσα που αλιεύεται με απλάδια στις υποπεριοχές ICES 8 και 9,
                              
                           
                                 —
                              
                              
                                 νταούκι Ατλαντικού που αλιεύεται με τράτες και γρίπους στην υποπεριοχή ICES 8,
                              
                           
                                 —
                              
                              
                                 νταούκι Ατλαντικού που αλιεύεται με απλάδια στις υποπεριοχή ICES 8,
                              
                           
                                 —
                              
                              
                                 κίτρινος μπακαλιάρος που αλιεύεται με τράτες και γρίπους στις υποπεριοχές ICES 8 και 9,
                              
                           
                                 —
                              
                              
                                 κίτρινος μπακαλιάρος που αλιεύεται με απλάδια στις υποπεριοχές ICES 8 και 9.
                              
                           
               
                     (15)
                  
                  
                     Τα στοιχεία που υποβλήθηκαν από τα κράτη μέλη σχετικά με τις νέες εξαιρέσεις de minimis για το σαυρίδι και το σκουμπρί που αλιεύονται με τράτες και γρίπους στις υποπεριοχές ICES 8 και 9 εξετάστηκαν από την ΕΤΟΕΑ, η οποία κατέληξε στο συμπέρασμα (14) ότι οι σχετικές δοκιμές δεν κατέδειξαν πιθανή μείωση των παρεμπιπτόντων αλιευμάτων. Η ΕΤΟΕΑ επισήμανε ότι τα κράτη μέλη έχουν προγραμματίσει συμπληρωματικές εργασίες για την υποστήριξη των εξαιρέσεων με βάση το δυσανάλογο κόστος διαχείρισης. Δεδομένου ότι είναι δύσκολο να επιτευχθεί επιλεκτικότητα, η εξαίρεση για τον εν λόγω τύπο αλιείας μπορεί να χορηγηθεί για ένα έτος και τα κράτη μέλη θα πρέπει να υποχρεούνται να υποβάλουν συναφή στοιχεία τα οποία να δίνουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020 προς αξιολόγηση από την ΕΤΟΕΑ. Συνεπώς, οι εν λόγω εξαιρέσεις θα πρέπει να εφαρμοστούν προσωρινά έως τις 31 Δεκεμβρίου 2020.
                  
               
                     (16)
                  
                  
                     Τα στοιχεία που υποβλήθηκαν από τα κράτη μέλη σχετικά με τις νέες εξαιρέσεις de minimis για τη ζαγκέτα, την ευρωπαϊκή χωματίδα, την πεσκαντρίτσα, το νταούκι Ατλαντικού και τον κίτρινο μπακαλιάρο που αλιεύονται με τράτες και γρίπους στις υποπεριοχές ICES 8 και 9 εξετάστηκαν από την ΕΤΟΕΑ, η οποία κατέληξε στο συμπέρασμα (15) ότι τα αποτελέσματα ισπανικής μελέτης σχετικά με το δυσανάλογο κόστος διαχείρισης μπορεί να παράσχουν πρόσθετα αποδεικτικά στοιχεία που θα δικαιολογούν την εξαίρεση όσον αφορά την πεσκαντρίτσα και τη ζαγκέτα. Η ΕΤΟΕΑ επισήμανε ότι τα κράτη μέλη θα πρέπει να δεσμευθούν να αναλάβουν περαιτέρω έργο για την αιτιολόγηση των εξαιρέσεων όσον αφορά το νταούκι Ατλαντικού και τον κίτρινο μπακαλιάρο. Δεδομένου ότι είναι δύσκολο να επιτευχθεί επιλεκτικότητα, οι εξαιρέσεις μπορούν να χορηγηθούν για ένα έτος, όμως τα κράτη μέλη θα πρέπει να υποχρεούνται να υποβάλουν συναφή στοιχεία τα οποία να δίνουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020 προς αξιολόγηση από την ΕΤΟΕΑ. Συνεπώς, οι εν λόγω εξαιρέσεις θα πρέπει να εφαρμοστούν προσωρινά έως τις 31 Δεκεμβρίου 2020.
                  
               
                     (17)
                  
                  
                     Τα στοιχεία που υποβλήθηκαν από τα κράτη μέλη σχετικά με τις νέες εξαιρέσεις de minimis για το σαυρίδι και το σκουμπρί που αλιεύονται με απλάδια στις υποπεριοχές ICES 8 και 9 και στις ζώνες CECAF 34.1.1, 34.1.2 και 34.2.0 εξετάστηκαν από την ΕΤΟΕΑ, η οποία κατέληξε στο συμπέρασμα (16) ότι οι πληροφορίες όσον αφορά τις δυσκολίες βελτίωσης της επιλεκτικότητας είναι αξιόπιστες, λαμβανομένης υπόψη της φύσης της αλιείας. Η ΕΤΟΕΑ επισήμανε ότι διεξάγεται επί του παρόντος μελέτη σχετικά με το δυσανάλογο κόστος στην ισπανική αλιεία με απλάδια και ότι αναμένεται να πραγματοποιηθεί αξιολόγηση της εν λόγω μελέτης μετά την περάτωσή της. Δεδομένου ότι είναι δύσκολο να επιτευχθεί επιλεκτικότητα, οι εξαιρέσεις για τον εν λόγω τύπο αλιείας μπορούν να χορηγηθούν για ένα έτος και τα κράτη μέλη θα πρέπει να υποχρεούνται να υποβάλουν συναφή στοιχεία τα οποία να δίνουν τη δυνατότητα στην ΕΤΟΕΑ να αξιολογήσει πλήρως την αιτιολόγηση των εν λόγω εξαιρέσεων και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020 προς αξιολόγηση από την ΕΤΟΕΑ. Συνεπώς, οι εν λόγω εξαιρέσεις θα πρέπει να εφαρμοστούν προσωρινά έως τις 31 Δεκεμβρίου 2020.
                  
               
                     (18)
                  
                  
                     Τα στοιχεία που υποβλήθηκαν από τα κράτη μέλη σχετικά με τις νέες εξαιρέσεις de minimis για τη ζαγκέτα, την ευρωπαϊκή χωματίδα, την πεσκαντρίτσα, το νταούκι Ατλαντικού και τον κίτρινο μπακαλιάρο που αλιεύονται με απλάδια στις υποπεριοχές ICES 8 και 9 εξετάστηκαν από την ΕΤΟΕΑ, η οποία κατέληξε στο συμπέρασμα (17) ότι δεν έχει προσδιοριστεί ποσοτικά το δυνητικό μέγεθος τυχόν απωλειών εμπορεύσιμων αλιευμάτων λόγω αύξησης της επιλεκτικότητας σε αυτούς τους τύπους αλιείας και ότι δεν είναι σαφές πώς αυτό το δυνητικό μέγεθος θα ποίκιλλε ανάλογα με τον συγκεκριμένο τύπο αλιείας με απλάδια. Η ΕΤΟΕΑ επισήμανε ότι τα κράτη μέλη θα πρέπει να παράσχουν συγκεκριμένες πληροφορίες για κάθε σχετικό τύπο αλιείας με απλάδια. Δεδομένου ότι είναι δύσκολο να επιτευχθεί επιλεκτικότητα, οι εν λόγω εξαιρέσεις μπορούν να χορηγηθούν για ένα έτος, όμως τα κράτη μέλη θα πρέπει να υποχρεούνται να υποβάλουν συναφή στοιχεία τα οποία να δίνουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020 προς αξιολόγηση από την ΕΤΟΕΑ. Συνεπώς, οι εν λόγω εξαιρέσεις θα πρέπει να εφαρμοστούν προσωρινά έως τις 31 Δεκεμβρίου 2020.
                  
               
                     (19)
                  
                  
                     Για να διασφαλιστούν αξιόπιστες εκτιμήσεις όσον αφορά τα επίπεδα απορρίψεων με σκοπό τον καθορισμό των συνολικών επιτρεπόμενων αλιευμάτων (TAC), τα κράτη μέλη, στις περιπτώσεις που η εξαίρεση de minimis βασίζεται σε παρέκταση καταστάσεων για τις οποίες υπάρχουν περιορισμένα στοιχεία και σε αποσπασματικές πληροφορίες σχετικά με τον στόλο, θα πρέπει να παρέχουν ακριβή και αξιόπιστα δεδομένα για το σύνολο του στόλου που καλύπτεται από την εν λόγω εξαίρεση.
                  
               
                     (20)
                  
                  
                     Τα μέτρα που προτείνονται στη νέα κοινή σύσταση συνάδουν με το άρθρο 15 παράγραφος 4, το άρθρο 15 παράγραφος 5 στοιχείο γ) και το άρθρο 18 παράγραφος 3 του κανονισμού (ΕΕ) αριθ. 1380/2013 και μπορούν, συνεπώς, να περιληφθούν στον παρόντα κανονισμό.
                  
               
                     (21)
                  
                  
                     Σύμφωνα με το άρθρο 18 του κανονισμού (ΕΕ) αριθ. 1380/2013, η Επιτροπή έλαβε υπόψη τόσο την αξιολόγηση της ΕΤΟΕΑ όσο και την ανάγκη να διασφαλιστεί από τα κράτη μέλη η πλήρης εφαρμογή της υποχρέωσης εκφόρτωσης. Σε αρκετές περιπτώσεις, απαιτείται η συνέχιση της αλιευτικής δραστηριότητας και η συλλογή δεδομένων προκειμένου να ληφθούν υπόψη οι παρατηρήσεις της ΕΤΟΕΑ. Σε αυτές τις περιπτώσεις, είναι σκόπιμο να ακολουθείται μια ρεαλιστική και συνετή προσέγγιση στη διαχείριση της αλιείας με τη χορήγηση εξαιρέσεων σε προσωρινή βάση. Εάν δεν χορηγηθούν τέτοιου είδους εξαιρέσεις δεν θα είναι δυνατή η συλλογή δεδομένων απαραίτητων για την ορθή και τεκμηριωμένη διαχείριση των απορρίψεων με σκοπό την πλήρη εφαρμογή της υποχρέωσης εκφόρτωσης.
                  
               
                     (22)
                  
                  
                     Επομένως, ο κατ’ εξουσιοδότηση κανονισμός (ΕΕ) 2018/2033 θα πρέπει να καταργηθεί και να αντικατασταθεί από νέο κανονισμό.
                  
               
                     (23)
                  
                  
                     Επειδή τα μέτρα που προβλέπει ο παρών κανονισμός έχουν άμεσο αντίκτυπο στις οικονομικές δραστηριότητες που συνδέονται με την αλιευτική περίοδο των σκαφών της Ένωσης, καθώς και με τον προγραμματισμό της, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Θα πρέπει να εφαρμοστεί από την 1η Ιανουαρίου 2020,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εφαρμογή της υποχρέωσης εκφόρτωσης
            Στις υποπεριοχές ICES 8, 9 και 10 και στις ζώνες CECAF 34.1.1, 34.1.2 και 34.2.0, η υποχρέωση εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013 εφαρμόζεται στα βενθοπελαγικά είδη σύμφωνα με τον παρόντα κανονισμό για την περίοδο 2020-2021.
         
         
            Άρθρο 2
            Ορισμοί
            Ως «voracera» νοείται παραγάδι με μηχανισμό, το οποίο σχεδιάζεται και κατασκευάζεται σε τοπικό επίπεδο και χρησιμοποιείται από τον στόλο αλιείας μικρής κλίμακας με στόχο την αλίευση πελαγίσιου λυθρινιού στα νότια της Ισπανίας στη διαίρεση ICES 9a.
         
         
            Άρθρο 3
            Εξαίρεση που συνδέεται με τα ποσοστά επιβίωσης όσον αφορά την καραβίδα
            
               1.   Η εξαίρεση από την υποχρέωση εκφόρτωσης για είδη τα οποία εμφανίζουν υψηλά ποσοστά επιβίωσης σύμφωνα με τα επιστημονικά στοιχεία, όπως προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013, εφαρμόζεται για την καραβίδα (Nephrops norvegicus) που αλιεύεται στις υποπεριοχές ICES 8 και 9 με τράτες βυθού (κωδικοί αλιευτικών εργαλείων (18): OTB, OTT, PTB, TBN, TBS, TB, TBB, OT, PT και TX).
            
            
               2.   Κατά την απόρριψη καραβίδας που αλιεύθηκε στις περιπτώσεις που αναφέρονται στην παράγραφο 1, η καραβίδα ελευθερώνεται αμέσως στην περιοχή όπου αλιεύθηκε.
            
         
         
            Άρθρο 4
            Εξαίρεση που συνδέεται με τα ποσοστά επιβίωσης όσον αφορά τα σελάχια
            
               1.   Η εξαίρεση από την υποχρέωση εκφόρτωσης για είδη τα οποία εμφανίζουν υψηλά ποσοστά επιβίωσης σύμφωνα με τα επιστημονικά στοιχεία, όπως προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013, εφαρμόζεται για τα σελάχια (Rajiformes) που αλιεύονται στις υποπεριοχές ICES 8 και 9 με κάθε είδους εργαλείο.
            
            
               2.   Κατά την απόρριψη των σελαχιών στις περιπτώσεις που αναφέρονται στην παράγραφο 1, τα σελάχια ελευθερώνονται αμέσως.
            
            
               3.   Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου κάθε έτους πρόσθετα επιστημονικά στοιχεία τα οποία δικαιολογούν την εξαίρεση που προβλέπεται στην παράγραφο 1. Η επιστημονική, τεχνική και οικονομική επιτροπή αλιείας αξιολογεί τα εν λόγω επιστημονικά στοιχεία έως την 31η Ιουλίου κάθε έτους.
            
            
               4.   Η εξαίρεση της παραγράφου 1 εφαρμόζεται:
               
                           —
                        
                        
                           έως την 31η Δεκεμβρίου 2021 για το σελάχι-κούκο που αλιεύεται με μανωμένα δίχτυα στις υποπεριοχές ICES 8 και 9. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου κάθε έτους πρόσθετα επιστημονικά στοιχεία τα οποία δικαιολογούν την εν λόγω εξαίρεση για το σελάχι-κούκο που αλιεύεται με μανωμένα δίχτυα. Η επιστημονική, τεχνική και οικονομική επιτροπή αλιείας αξιολογεί τα εν λόγω επιστημονικά στοιχεία έως την 31η Ιουλίου κάθε έτους·
                        
                     
                           —
                        
                        
                           έως την 31η Δεκεμβρίου 2020 για το σελάχι-κούκο που αλιεύεται με τράτες στην υποπεριοχή ICES 8. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία τα οποία δικαιολογούν την εν λόγω εξαίρεση για το σελάχι-κούκο που αλιεύεται με τράτες βυθού. Η επιστημονική, τεχνική και οικονομική επιτροπή αλιείας αξιολογεί τα εν λόγω επιστημονικά στοιχεία έως την 31η Ιουλίου 2020.
                        
                     
         
         
            Άρθρο 5
            Εξαίρεση που συνδέεται με τα ποσοστά επιβίωσης όσον αφορά το πελαγίσιο λυθρίνι
            
               1.   Η εξαίρεση από την υποχρέωση εκφόρτωσης για είδη τα οποία εμφανίζουν υψηλά ποσοστά επιβίωσης σύμφωνα με τα επιστημονικά στοιχεία, όπως προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013, εφαρμόζεται για το πελαγίσιο λυθρίνι (Pagellus bogarave) που αλιεύεται με το αλιευτικό εργαλείο αλιείας μικρής κλίμακας voracera στη διαίρεση ICES 9a και για το πελαγίσιο λυθρίνι (Pagellus bogaraveo) που αλιεύεται με αγκίστρια και πετονιές (κωδικοί αλιευτικών εργαλείων: LHP, LHM, LLS, LLD) στις υποπεριοχές ICES 8 και 10 και στη διαίρεση ICES 9a.
            
            
               2.   Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου κάθε έτους πρόσθετα επιστημονικά στοιχεία τα οποία δικαιολογούν την εξαίρεση που προβλέπεται στην παράγραφο 1 για το πελαγίσιο λυθρίνι που αλιεύεται με αγκίστρια και πετονιές στις υποπεριοχές ICES 8 και 10 και στη διαίρεση ICES 9a. Η επιστημονική, τεχνική και οικονομική επιτροπή αλιείας αξιολογεί τα υποβληθέντα επιστημονικά στοιχεία έως την 31η Ιουλίου κάθε έτους.
            
            
               3.   Κατά την απόρριψη πελαγίσιου λυθρινιού που έχει αλιευθεί στις περιπτώσεις που αναφέρονται στην παράγραφο 1, το πελαγίσιο λυθρίνι ελευθερώνεται αμέσως.
            
         
         
            Άρθρο 6
            Εξαιρέσεις de minimis
            
               1.   Κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013, μπορούν να απορρίπτονται οι ακόλουθες ποσότητες σύμφωνα με το άρθρο 15 παράγραφος 5 στοιχείο γ) του εν λόγω κανονισμού:
               
                           α)
                        
                        
                           για τον μπακαλιάρο μερλούκιο (Merluccius merluccius), με ανώτατο όριο το 5 % των συνολικών ετήσιων αλιευμάτων του εν λόγω είδους με σκάφη που χρησιμοποιούν τράτες και γρίπους (κωδικοί αλιευτικών εργαλείων: OTT, OTB, PTB, OT, PT, TBN, TBS, TX, SSC, SPR, TB, SDN, SX, SV) στις υποπεριοχές ICES 8 και 9·
                           Τα κράτη μέλη που έχουν άμεσο διαχειριστικό συμφέρον υποβάλλουν σε ετήσια βάση, το συντομότερο δυνατόν και το αργότερο έως την 1η Μαΐου 2020, πρόσθετα επιστημονικά στοιχεία τα οποία δικαιολογούν την ως άνω εξαίρεση. Η επιστημονική, τεχνική και οικονομική επιτροπή αλιείας αξιολογεί τα εν λόγω επιστημονικά στοιχεία έως την 31η Ιουλίου κάθε έτους·
                        
                     
                           β)
                        
                        
                           για τη γλώσσα (Solea solea), με ανώτατο όριο το 5 % των συνολικών ετήσιων αλιευμάτων του εν λόγω είδους με σκάφη που χρησιμοποιούν δοκότρατες και τράτες βυθού (κωδικοί αλιευτικών εργαλείων: OTB, OTT, PTB, TBN, TBS, TBB, OT, PT και TX) στις διαιρέσεις ICES 8a και 8b·
                        
                     
                           γ)
                        
                        
                           για τη γλώσσα (Solea solea), με ανώτατο όριο το 3 % των συνολικών ετήσιων αλιευμάτων του εν λόγω είδους με σκάφη που χρησιμοποιούν μανωμένα δίχτυα και απλάδια (κωδικοί αλιευτικών εργαλείων: GNS, GN, GND, GNC, GTN, GTR και GEN) στις διαιρέσεις ICES 8a και 8b·
                        
                     
                           δ)
                        
                        
                           για τις μπερυτσίδες (Beryx spp.), με ανώτατο όριο το 5 % των συνολικών ετήσιων αλιευμάτων του εν λόγω είδους με σκάφη που χρησιμοποιούν αγκίστρια και πετονιές (κωδικοί αλιευτικών εργαλείων: LHP, LHM, LLS, LLD) στην υποπεριοχή ICES 10·
                        
                     
                           ε)
                        
                        
                           για το σαυρίδι (Trachurus spp.), με ανώτατο όριο το 7 % των συνολικών ετήσιων αλιευμάτων σαυριδιού το 2020 με σκάφη που χρησιμοποιούν δοκότρατες, τράτες βυθού και γρίπους (κωδικοί αλιευτικών εργαλείων: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) στις υποπεριοχές ICES 8 και 9·
                        
                     
                           στ)
                        
                        
                           για το σαυρίδι (Trachurus spp.), με ανώτατο όριο το 3 % των συνολικών ετήσιων αλιευμάτων σαυριδιού το 2020 με σκάφη που χρησιμοποιούν απλάδια (κωδικοί αλιευτικών εργαλείων: GNS, GND, GNC, GTR, GTN) στις υποπεριοχές ICES 8, 9 και 10 και στις ζώνες CECAF 34.1.1, 34.1.2 και 34.2.0·
                        
                     
                           ζ)
                        
                        
                           για το σκουμπρί (Scomber scombrus), με ανώτατο όριο το 7 % των συνολικών ετήσιων αλιευμάτων του εν λόγω είδους το 2020 με σκάφη που χρησιμοποιούν δοκότρατες, τράτες βυθού και γρίπους (κωδικοί αλιευτικών εργαλείων: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) στις υποπεριοχές ICES 8 και 9·
                        
                     
                           η)
                        
                        
                           για το σκουμπρί (Scomber scombrus), με ανώτατο όριο το 3 % των συνολικών ετήσιων αλιευμάτων του εν λόγω είδους το 2020 με σκάφη που χρησιμοποιούν απλάδια (κωδικοί αλιευτικών εργαλείων: GNS, GND, GNC, GTR, GTN) στις υποπεριοχές ICES 8 και 9 και στις ζώνες CECAF 34.1.1, 34.1.2 και 34.2.0·
                        
                     
                           θ)
                        
                        
                           για τη ζαγκέτα (Lepidorhombus spp.), με ανώτατο όριο το 5 % των συνολικών ετήσιων αλιευμάτων ζαγκέτας το 2020 με σκάφη που χρησιμοποιούν δοκότρατες, τράτες βυθού και γρίπους (κωδικοί αλιευτικών εργαλείων: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) στις υποπεριοχές ICES 8 και 9·
                        
                     
                           ι)
                        
                        
                           για τη ζαγκέτα (Lepidorhombus spp.), με ανώτατο όριο το 4 % των συνολικών ετήσιων αλιευμάτων ζαγκέτας το 2020 με σκάφη που χρησιμοποιούν απλάδια (κωδικοί αλιευτικών εργαλείων: GNS, GND, GNC, GTR, GTN) στις υποπεριοχές ICES 8 και 9·
                        
                     
                           ια)
                        
                        
                           για την ευρωπαϊκή χωματίδα (Pleuronectes platessa), με ανώτατο όριο το 5 % των συνολικών ετήσιων αλιευμάτων του εν λόγω είδους το 2020 με σκάφη που χρησιμοποιούν δοκότρατες, τράτες βυθού και γρίπους (κωδικοί αλιευτικών εργαλείων: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) στις υποπεριοχές ICES 8 και 9·
                        
                     
                           ιβ)
                        
                        
                           για την ευρωπαϊκή χωματίδα (Pleuronectes platessa), με ανώτατο όριο το 3 % των συνολικών ετήσιων αλιευμάτων του εν λόγω είδους το 2020 με σκάφη που χρησιμοποιούν απλάδια (κωδικοί αλιευτικών εργαλείων: GNS, GND, GNC, GTR, GTN) στις υποπεριοχές ICES 8 και 9·
                        
                     
                           ιγ)
                        
                        
                           για την πεσκαντρίτσα (Lophiidae), με ανώτατο όριο το 5 % των συνολικών ετήσιων αλιευμάτων πεσκαντρίτσας το 2020 με σκάφη που χρησιμοποιούν δοκότρατες, τράτες βυθού και γρίπους (κωδικοί αλιευτικών εργαλείων: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) στις υποπεριοχές ICES 8 και 9·
                        
                     
                           ιδ)
                        
                        
                           για την πεσκαντρίτσα (Lophiidae), με ανώτατο όριο το 4 % των συνολικών ετήσιων αλιευμάτων πεσκαντρίτσας το 2020 με σκάφη που χρησιμοποιούν απλάδια (κωδικοί αλιευτικών εργαλείων: GNS, GND, GNC, GTR, GTN) στις υποπεριοχές ICES 8 και 9·
                        
                     
                           ιε)
                        
                        
                           για το νταούκι Ατλαντικού (Merlangius merlangus), με ανώτατο όριο το 5 % των συνολικών ετήσιων αλιευμάτων του εν λόγω είδους το 2020 με σκάφη που χρησιμοποιούν δοκότρατες, τράτες βυθού και γρίπους (κωδικοί αλιευτικών εργαλείων: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) στην υποπεριοχή ICES 8·
                        
                     
                           ιστ)
                        
                        
                           για το νταούκι Ατλαντικού (Merlangius merlangus), με ανώτατο όριο το 4 % των συνολικών ετήσιων αλιευμάτων του εν λόγω είδους το 2020 με σκάφη που χρησιμοποιούν απλάδια (κωδικοί αλιευτικών εργαλείων: GNS, GND, GNC, GTR, GTN) στην υποπεριοχή ICES 8·
                        
                     
                           ιζ)
                        
                        
                           για τον κίτρινο μπακαλιάρο (Pollachius pollachius), με ανώτατο όριο το 5 % των συνολικών ετήσιων αλιευμάτων του εν λόγω είδους το 2020 με σκάφη που χρησιμοποιούν δοκότρατες, τράτες βυθού και γρίπους (κωδικοί αλιευτικών εργαλείων: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) στις υποπεριοχές ICES 8 και 9·
                        
                     
                           ιη)
                        
                        
                           για τον κίτρινο μπακαλιάρο (Pollachius pollachius), με ανώτατο όριο το 2 % των συνολικών ετήσιων αλιευμάτων του εν λόγω είδους το 2020 με σκάφη που χρησιμοποιούν απλάδια (κωδικοί αλιευτικών εργαλείων: GNS, GND, GNC, GTR, GTN) στις υποπεριοχές ICES 8 και 9·
                        
                     
            
               2.   Οι εξαιρέσεις de minimis που καθορίζονται στην παράγραφο 1 στοιχεία ε) έως ιη) εφαρμόζονται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία τα οποία δικαιολογούν τις ως άνω εξαιρέσεις. Η επιστημονική, τεχνική και οικονομική επιτροπή αλιείας αξιολογεί τα εν λόγω επιστημονικά στοιχεία έως την 31η Ιουλίου 2020.
            
         
         
            Άρθρο 7
            Κατάργηση
            Ο κατ’ εξουσιοδότηση κανονισμός (ΕΕ) 2018/2033 καταργείται.
         
         
            Άρθρο 8
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020 έως την 31η Δεκεμβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Οκτωβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 354 της 28.12.2013, σ. 22.
         
            (2)  ΕΕ L 83 της 25.3.2019, σ. 1.
         
            (3)  Κατ’ εξουσιοδότηση κανονισμός (ΕΕ) 2016/2374 της Επιτροπής, της 12ης Οκτωβρίου 2016, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Νοτιοδυτικά Ύδατα (ΕΕ L 352 της 23.12.2016, σ. 33).
         
            (4)  Κατ’ εξουσιοδότηση κανονισμός (ΕΕ) 2018/2033 της Επιτροπής, της 18ης Οκτωβρίου 2018, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Νοτιοδυτικά Ύδατα για την περίοδο 2019-2021 (ΕΕ L 327 της 21.12.2018, σ. 1).
         
            (5)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (6)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (7)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (8)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (9)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (10)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (11)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (12)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (13)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (14)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (15)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (16)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (17)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (18)  Οι κωδικοί αλιευτικών εργαλείων που χρησιμοποιούνται στον παρόντα κανονισμό παραπέμπουν στους κωδικούς του παραρτήματος XI του εκτελεστικού κανονισμού (ΕΕ) αριθ. 404/2011 της Επιτροπής για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 του Συμβουλίου περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής. Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς ταξινόμησης αλιευτικών εργαλείων του Οργανισμού Τροφίμων και Γεωργίας των Ηνωμένων Εθνών (FAO).